**Jorge Daniel Ribolzi Antoniazzi**, nado en Ramos Mejía o 25 de xaneiro de 1953, é un exfutbolista e adestrador arxentino, que xogaba como centrocampista. Comezou a súa carreira no Atlanta e consagrouse en Boca Juniors, co que gañou tres campionatos da Primeira División, unha Copa Libertadores e a Copa Intercontinental de 1977. Entre 1978 e 1979 tivo un breve paso por Galicia, onde xogou no Deportivo da Coruña, antes de regresar ao fútbol suramericano, onde desenvolveu o resto da súa carreira.

Traxectoria
-----------

### Como xogador

Formouse como futbolista na canteira do Club Atlético Atlanta, onde recibiu o alcume de *Ruso*. Con este equipo debutou na Primeira División en 1972, con 19 anos, xogando como dianteiro. En 1973, con Néstor Rossi como adestrador, Ribolzi consolidouse no once inicial e o seu equipo, no que destacaban figuras como Rubén Cano ou Juan Gómez Voglino, conseguiu o mellor resultado da súa historia, ao acabar o Torneo Nacional na terceira posición, só por detrás de Rosario Central e River Plate.

O 30 de decembro de 1975 fichou por Boca Juniors, a petición do adestrador Juan Carlos Lorenzo, que fora contratado polo club ese mesmo ano. Ribolzi chegou ao club *xeneixe* xunto a outros xogadores como Ernesto Mastrángelo ou Hugo Gatti, que formaron o núcleo do equipo que dominou o fútbol suramericano nos seguintes anos. Co *Toto* Lorenzo no banco, Ribolzi xogou como centrocampista ofensivo, formando parte dun ataque que contaba tamén con Jorge *Chino* Benítez e Rubén Suñé. Gañou con Boca tanto o Torneo Metropolitano como o Nacional de 1976. No segundo deles, o título chegou tras derrotar a River Plate na final disputada no Cilindro de Avellaneda, encontro no que Ribolzi foi titular no medio do campo, xunto a Suñé e Carlos Veglio.

Ao ano seguinte formou parte do equipo que conquistou a primeira Copa Libertadores da historia do club, despois de vencer na final ao Cruzeiro de Yustrich. Ribolzi foi titular no partido de volta da final e entrou como substituto no encontro de desempate que resolveu o título a favor do equipo arxentino. Como campión suramericano, Boca disputou a Copa Intercontinental de 1977 ante o campión europeo, o Borussia Mönchengladbach de Udo Lattek. No partido de ida na *Bombonera*, Ribolzi saltou ao terreo de xogo para a segunda parte, substituíndo ao *Chino* Benítez, e marcou o gol que puxo no marcador o definitivo empate a dous. No encontro de volta proclamouse campión, despois de que o seu equipo vencese por 0-3 no Wildparkstadion.

En agosto de 1978 fichou polo Deportivo da Coruña, que pagou por el uns 10 millóns de pesetas. O club galego militaba entón na Segunda División de España, e nel coincidiu co seu compatriota Piris. Tras un desafortunado debut contra o Real Jaén, no que marcou en propia meta o gol da derrota (1-0), foi titular na maioría de partidos da parte inicial da competición, marcando dous goles, contra o Real Madrid Castilla e o Cádiz. Con todo, a súa fichaxe non cumpriu as expectativas creadas, sufrindo varias lesións e non chegando a se adaptar ao xogo do equipo. Isto provocou que en febreiro de 1979 fose traspasado ao Belgrano, regresando así ao seu país.

Máis tarde tivo un segundo paso polo Boca Juniors, gañando un novo título da Primeira División, antes de volver ao seu primeiro equipo, o Atlanta, no que xogou en 1982. Pechou a súa carreira dous anos despois, tras pasar polo Unión Magdalena de Colombia e o Ferro Carril Oeste de General Pico.

### Como adestrador

Tras rematar a súa carreira como futbolista, traballou como axudante do adestrador Alfio Basile en Boca Juniors (gañando cinco títulos en dous anos) e adestrou o equipo xuvenil. Actuou ademais como adestrador interino do primeiro equipo en 2006, chegando a dirixir un partido oficial contra o Estudiantes de La Plata. Tamén foi adestrador do Atlanta en dous períodos.

Palmarés
--------

Boca Juniors
* **Primeira División (3):** Metropolitano 1976, Nacional 1976, 1981.
* **Copa Libertadores (1):** 1977.
* **Copa Intercontinental (1):** 1977.

Notas
-----

1. 1 2  "Ciclo de charlas: encuentro con Jorge Daniel Ribolzi" (en castelán). 5 de outubro de 2022. Consultado o 1 de abril de 2023.
2. ↑  Cozzi, Juan Ignacio (21 de marzo de 2020). "Ribolzi, la primera final Intercontinental y el peso de Román en estos tiempos" (en castelán). Consultado o 1 de abril de 2023.
3. ↑  Rodriguez, Daniel (11 de xaneiro de 2023). "Jorge "Ruso" Ribolzi en exclusiva con Puro Boca: "El negro fue de menor a mayor, metiéndose de a poco en lo que es la carrera de técnico"" (en castelán). Consultado o 1 de abril de 2023.
4. ↑  "Argentina 1976". *rsssf.org* (en inglés). Consultado o 1 de abril de 2023.
5. ↑  "Copa Libertadores de América 1977". *rsssf.org* (en inglés). Consultado o 1 de abril de 2023.
6. ↑  "Intercontinental Club Cup 1977". *rsssf.org* (en inglés). Consultado o 1 de abril de 2023.
7. ↑  "«Ribolzi as uno de los mejoras fichajes del fútbol español»". *La Voz de Galicia* (en castelán). 23 de agosto de 1978. p. 29.
8. ↑  "El primero, de regalo". *La Voz de Galicia* (en castelán). 5 de setembro de 1978. p. 32.
9. 1 2  "RIBOLZI regresa a la Argentina". *La Voz de Galicia* (en castelán). 7 de febreiro de 1979. p. 32.
10. ↑  "Ribolzi: "La secretaría técnica no trabaja por y para Boca"" (en castelán). 24 de decembro de 2014. Consultado o 1 de abril de 2023.

Véxase tamén
------------

### Ligazóns externas

* 

* Jorge Ribolzi no Twitter

|  |  |
| --- | --- |
| Control de autoridades | 
* Wd: Q26996215
* WorldCat
* VIAF: 6953156811383445390000
* BNA: 000047443
* Transfermarkt: 492374
* UEFA: 100632

 |